ମହାମେଘ ବାହାନ ଐର ଖାରବେଳ ସ୍ୱାଇଁ  (ଜନ୍ମ: ୨୫ ଅକ୍ଟୋବର ୧୯୫୩) ଜଣେ ଓଡ଼ିଆ ରାଜନୀତିଜ୍ଞ  । ସେ ଓଡ଼ିଶା ରାଜନୀତିରେ ଭାରତୀୟ ଜନତା ପାର୍ଟିର କର୍ମକର୍ତ୍ତା ଭାବରେ ସକ୍ରିୟ ଅଛନ୍ତି । ସେ ଭାରତୀୟ ସଂସଦର ତଳ ସଦନ ଲୋକ ସଭାରେ ଜଣେ ସାଂସଦ ଭାବରେ କାର୍ଯ୍ୟ କରିଥିଲେ । ୧୯୯୮, ୧୯୯୯ ଓ ୨୦୦୪ ମସିହାରେ ସେ ୧୨ଶ, ୧୩ଶ, ୧୪ଶ ଓଡ଼ିଶା ବିଧାନ ସଭାକୁ ବାଲେଶ୍ୱର ଲୋକ ସଭା ନିର୍ବାଚନ ମଣ୍ଡଳୀରୁ ନିର୍ବାଚିତ ହୋଇଥିଲେ । ଖାରବେଳେ ସ୍ୱାଇଁ ବିଜେପିରୁ ଇସ୍ତଫା ଦେଇ ଉତ୍କଳ ଭାରତ ନାମରେ ଏକ ରାଜନୈତିକ ଦଳ ଗଠନ କରିଥିଲେ, ମାତ୍ର ପରେ ପୁଣିଥରେ ବିଜେପିକୁ ପ୍ରତ୍ୟାବର୍ତ୍ତନ କରିଥିଲେ । ଜନ୍ମ, ଶିକ୍ଷା ଓ ପରିବାର ଖାରବେଳ ସ୍ୱାଇଁ ୧୯୫୩ ମସିହାର ଅକ୍ଟୋବର ମାସ ୨୫ ତାରିଖ ଦିନ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ପୀତାମ୍ବର ସ୍ୱାଇଁ ଏବଂ ମାଆଙ୍କ ନାମ ସରସ୍ୱତୀ ସ୍ୱାଇଁ । ସେ ରାଜନୀତି ବିଜ୍ଞାନ ଏବଂ ଓଡ଼ିଆ ବିଭାଗରେ କଳାରେ ସ୍ନାତକୋତ୍ତର କରିଥିଲେ । ସେ ୧୯୮୦ ମସିହାରେ ଭାରତୀୟ ପ୍ରଶାସନିକ ସେବା (ଆଲାଏଡ଼ ସର୍ଭିସେସ)ରେ ଯୋଗ ଦେଇ, ଭାରତୀୟ ରେଳ ବିଭାଗରେ କାମ କରିଥିଲେ  । ୧୯୮୮ରେ ସେ ଚାକିରୀରୁ ଇସ୍ତଫା ଦେଇ ରାଜନୀତିରେ ପ୍ରବେଶ କରିଥିଲେ । ଖବରକାଗଜ ସମ୍ପାଦନା ଏବଂ ସମାଜସେବୀ ସହିତ ସେ ଜଡ଼ିତ ରହିଛନ୍ତି । ତାଙ୍କ ପତ୍ନୀଙ୍କ ନାମ କଳ୍ପନା ପରିଡ଼ା । ତାଙ୍କର ଗୋଟିଏ ପୁଅ ଅଛି । ସାହିତ୍ୟରେ ଅବଦାନ ଖାରବେଳ ସ୍ୱାଇଁଙ୍କ ରଚିତ ଆଲେଖ ବିଭିନ୍ନ ପତ୍ରିକା ଆଦିରେ ପ୍ରକାଶ ପାଇଛି । ଏଥିସହ ସେ ଏକ ସାପ୍ତାହିକ ଖବର କାଗଜ ବିଶେଷ ଖବରର ପ୍ରତିଷ୍ଠା କରିବା ସହିତ ଏହାର ସମ୍ପାଦକ ଭାବରେ କାର୍ଯ୍ୟ କରିଥିଲେ । ଅନ୍ୟ ଲୋକ ଅନ୍ୟ ଇଲାକା ଓ କ୍ଷୁଦ୍ରଗଳ୍ପର ସମାହାର ବାବୁ ଆସିଥିଲେ ଭଳି ପୁସ୍ତକର ସେ ରଚନା କରିଛନ୍ତି । ରାଜନୈତି ଜୀବନ ଖାରବେଳେ ସ୍ୱାଇଁ ଓଡ଼ିଶା ରାଜନୀତିରେ ଭାରତୀୟ ଜନତା ପାର୍ଟିର କର୍ମକର୍ତ୍ତା ଭାବରେ ଯୋଗ ଦେଇଥିଲେ ଏବଂ ପରବର୍ତ୍ତୀ ସମୟରେ ସେ ବିଜେପି ଛାଡ଼ି ଉତ୍କଳ ଭାରତ ନାମକ ଏକ ରାଜନୈତି ଦଳର ଗଠନ କରିଥିଲେ । ମାତ୍ର ପରେ ପୁଣିଥରେ ବିଜେପିକୁ ପ୍ରତ୍ୟାବର୍ତ୍ତନ କରିଥିଲେ । ସେ ଭାରତୀୟ ସଂସଦର ତଳ ସଦନ ଲୋକ ସଭାରେ ସାଂସଦ ଭାବରେ ତିନିଥର କାର୍ଯ୍ୟ କରିଛନ୍ତି । ୧୯୯୮ ଭାରତୀୟ ସାଧାରଣ ନିର୍ବାଚନରେ ଖାରବେଳ ଭାରତୀୟ ଜନତା ପାର୍ଟିର ପ୍ରାର୍ଥୀ ଭାବରେ ବାଲେଶ୍ୱର ଲୋକ ସଭା ନିର୍ବାଚନ ମଣ୍ଡଳୀରୁ ନିର୍ବାଚନ ଲଢ଼ିଥିଲେ । ଏହି ନିର୍ବାଚନରେ ସେ ବିଜୟୀ ହୋଇ ୧୨ଶ ଲୋକ ସଭାକୁ ନିର୍ବାଚିତ ହୋଇଥିଲେ । ଏହାପରେ ସେ ପୁଣିଥରେ ବିଜେପିର ପ୍ରାର୍ଥୀ ଭାବରେ ବାଲେଶ୍ୱର ଲୋକ ସଭା ନିର୍ବାଚନ ମଣ୍ଡଳୀରୁ ୧୯୯୯ ଓ ୨୦୦୪ ମସିହାରେ ଯଥାକ୍ରମେ ୧୩ଶ ଓ ୧୪ଶ ଲୋକ ସଭାକୁ ନିର୍ବାଚିତ ହୋଇଥିଲେ ।